钦定古今图书集成/明伦汇编/人事典/第009卷 > 《析骨分经》 > 《项》
## 钦定古今图书集成/明伦汇编/人事典/第009卷 > 《析骨分经》 > 《项》

颈外，皮肉也。中属督脉，督之两旁，属足太阳膀胱经。
膀之侧，属手少阳三焦经。三焦之前，属手太阳小肠
经；小肠之内，属手阳明大肠经；大肠之内，属足少阳
胆经；胆之内，属足阳明胃经；胃之内，属任脉。

《尸子》：“禹长颈乌喙。”

《左传成公十六年》：“夏六月，晋、楚遇于鄢陵。吕锜梦射
月中之，退入于泥。及战，射共王，中目。王召养由基与
之两矢，使射吕锜，中项伏。”𡸅
襄公十八年，晋侯伐齐，齐侯御诸平阴。丙寅晦，齐师
夜遁。殖绰、郭最殿，晋州绰及之，射殖绰，中肩，两矢夹
脰。按《注》，“脰，颈也。”

《家语》：“孔子颈似皋陶。”

《吴越春秋》：“越王为人长颈鸟喙。”

《左传》：定公十四年，吴伐越。越子勾践御之，陈于欈李。
勾践患吴之整也，使死士再禽焉，不动。使罪人三行，
属剑于颈而辞曰：“二君有治，臣奸旗鼓，不敏于君之
行前。不敢逃刑，敢归死。”遂自刭也，师属之目。越子因
而伐之，大败之。

《史记秦本纪》：“子婴为秦王四十六日，楚将沛公破秦
军，入武关，遂至霸上，使人约降子婴，子婴即系颈以
组，白马素车，奉天子玺符，降轵道旁。沛公遂入咸阳。”
按注应劭曰：“系颈者，言欲自杀也。”

《汉书周昌传》：昌尝燕入奏事，高帝方拥戚姬，昌还走，
高帝逐得，骑昌项，问曰：“‘我何如主也’？昌仰曰：‘陛下即
桀纣之主也’。”

《灌夫传》：田蚡取燕王女为夫人，太后诏列侯宗室皆
往贺，夫行酒至蚡，蚡曰：“不能满觞。”夫怒，因嘻笑曰：“将
军贵人也！”毕之时，蚡不肯行酒，次至临汝侯灌贤，贤
方与程不识，耳语，夫无所发怒，乃骂贤，效女曹儿耳
语，坐迺起更衣，稍稍去。婴去戏夫。〈戏古麾字招麾之令出也〉夫出，
蚡遂怒曰：“此吾骄灌夫罪也。”迺令骑留夫，夫不得出。
藉福起为谢，按夫项令谢。夫愈怒，不肯顺蚡，乃戏骑
缚夫置传舍。

张耳《陈馀传》：“耳子敖，尚高祖长女，高祖过赵，箕踞骂
詈，赵相贯高欲杀之，高怨家知其谋，告之。于是上逮
捕赵王诸反者，高具道本根，王不知状，上迺赦赵王。
上贤高，使泄，公赦之。高曰：‘所以不死，白张王不反耳。
今王已出，吾责塞矣。且人臣有篡弑之名，岂有面目
复事上哉’！”乃仰绝亢而死。按注《尔雅》云：“亢，鸟咙。”即喉
咙也。

《金日䃅传》：日䃅子二人，皆爱为帝弄儿，常在旁侧。弄
儿或自后拥上项，日䃅在前，见而目之。弄儿走且啼
曰：“翁怒上谓日䃅，何怒吾儿为？”

《王莽传》：“莽遣著武将军逯并等填名都，挠乱州郡，妄
封人颈，得钱者去。”按注：以法枉良人为僮仆，封其颈
以别之也。得顾钱乃去封。

《蜀志先主传》：“先主率其属从校尉邹靖讨黄巾贼有
功，除安喜尉。督邮以公事到县，先主求谒不通，直入缚督邮，杖二百，解绶系其颈，著马枊，弃官亡命。”〈枊音盎〉
《魏志武帝纪》建安二年：“张绣反，公战败还许。”〈注〉《世语》
曰：“旧制，三公领兵入见，皆交戟叉颈而前。”初，公将讨
张绣，入觐天子时，始复此制。公自此不复朝。见
《辛毗传》。〈注〉《世语》曰：初，文帝与陈思王争为太子，既而
文帝得立，抱毗颈而喜曰：“辛君知我喜否？”

《东夷传》：毋丘俭讨句丽，句丽王宫奔北，沃沮王颀追
讨宫，尽其东界，问其耆老，海东复有人不，耆老言“国
人尝乘船捕鱼，遭风见吹，数十日，东得一岛，得一破
船，随波出，在海岸边有一人，项中复有面生得之，与
语不相通，不食而死。”

《明帝纪》：景初三年，宣王还至河内，帝驿马召到，引入
卧内，执其手谓曰：“吾疾甚，以后事属君。”〈注〉《魏略》曰：帝
既从刘放计，召司马宣王。宣王驰到入见，帝劳问讫，
乃召齐秦二王以示。宣王别指齐王谓宣王曰：“此是
也。君谛视之，勿误也。”又教齐王令前抱宣王颈。
《晋书·杜预传》：预攻江陵，吴人知预病瘿，惮其智计，每
大树似瘿，辄斫使白，题曰“杜预颈。”

《梁书扶南国传》，顿逊国之外，大海洲中有毗骞国，去
扶南八千里，传其王身长丈二，头长三尺，自古来不
死，莫知其年，南方号曰“长颈王。”

《北齐书高昂传》：“昂龙眉豹颈，姿体雄异。”

《隋书刘昶女传》：“昶与高祖有旧，其子居士为太子千
牛备身，聚徒任侠，不遵法度。取公卿子弟膂力雄健
者，辄将至家，以车轮括其颈而捧之，殆死能不屈者，
称为壮士，释而与交。”

《唐书屈突通传》：通守河东，高祖围之。或说之降曰：“吾
蒙国厚恩，惟有死报尔。”每自摩其颈曰：“要当为国家
受人一刀。”

《林蕴传》：蕴世通经，西川节度使韦皋辟推官。刘辟反，
蕴晓以逆顺，不听，复遗书切谏。辟怒，械于狱，且杀之。
将就刑，大呼曰：“危邦不入，乱邦不居，得死为幸矣。”辟
惜其直，阴戒刑人抽剑磨其颈，以胁服之。蕴叱曰：“死
即死，我颈岂顽奴砥石耶？”辟知不可服，舍之。

《续博物志》：“岭南溪洞中，往往有飞头者，头将飞，一日
前颈有痕，匝项如红缕。妻子共守之。及夜生翼，飞去，
晓却还。”

《宋史吕夷简传》：郭后以怒尚美人，批其颊，误伤帝颈。
帝以爪痕示执政大臣，夷简以前罢相故，遂主废后
议。仁宗疑之，夷简曰：“光武，汉之明主也，郭后止以怨
怼坐废，况伤陛下颈乎？”后遂废。

《珍珠船》：《国史》：王钦若项有小疣，人目为“瘿相。”

《老学庵笔记》：“魏道弼参政使金人军中，抗辞不挠。虏
酋大怒，欲于马前斩之，挥剑垂及颈而止，故道弼头
微偏。”

《诗经卫风硕人篇》：“领如蝤蛴。”按注：“领，颈也。蝤蛴，木虫
之白而长者。”

《春秋元命苞》：“北方至寒，其人短颈。”〈短颈畏寒也〉
《礼斗威仪》：“君乘木而王，其民长颈。”

《说文》：“颈，头茎也。脰，项也。”

《博物志》：“人以冷水自渍至膝，可顿啖数十枚。瓜渍至
颈，可啖百馀枚，水皆作瓜气味。”

北方太阴，土平广深，其人广面缩项。

《栾城遗言》：公谓籀曰：“苏瓌训颋，常令衣青布襦，伏于
床下，出其颈，受榎楚。汝今懒惰，可乎？”

《游宦记闻》：沙随先生尝云：“顷于行在，见一道人以笛
拄项下吹曲，其声清畅而不近口，竟不晓所以然。
珍珠船伶人刁俊朝妻项瘿如鸡卵，渐如数斛之囊，
中有琴瑟笙磬之音，瘿裂一猱，跳出曰：‘吾老猴精，解
风雨，与汉江鬼愁潭老蛟往还。天诛蛟，搜索党与，故
亡匿夫人蛴螬之内。